Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά τη θέση της Κοινότητας στο Συμβούλιο Σύνδεσης σχετικά με τη συμμετοχή της Βουλγαρίας σε κοινοτικό πρόγραμμα στο πλαίσιο της κοινοτικής οπτικοακουστικής πολιτικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σε πολλές περιπτώσεις το Ευρωπαϊκό Συμβούλιο αναγνώρισε το γεγονός ότι το άνοιγμα του πεδίου εφαρμογής των κοινοτικών προγραμμάτων στη συμμετοχή των υποψηφίων χωρών της Κεντρικής Ευρώπης αποτελεί σημαντικό βήμα στην προετοιμασία της ένταξής τους.

Το Ευρωπαϊκό Συμβούλιο του Λουξεμβούργου του Δεκεμβρίου 1997 υπογράμμισε εκ νέου τη σημασία της συμμετοχής των υποψηφίων χωρών στα κοινοτικά προγράμματα, στο βαθμό που αποσκοπεί στη σταδιακή υιοθέτηση του κοινοτικού κεκτημένου.

Μετά την έκδοση σειράς αποφάσεων του Συμβουλίου Σύνδεσης που διατύπωναν, σύμφωνα με τα σχετικά συμπληρωματικά πρωτόκολλα των αντίστοιχων ευρωπαϊκών συμφωνιών, όρους για τη συμμετοχή όλων των υποψηφίων χωρών της Κεντρικής Ευρώπης σε πολλά κοινοτικά προγράμματα σε διάφορους τομείς, προτείνεται τώρα το άνοιγμα του προγράμματος MEDIA II στη συμμετοχή της Βουλγαρίας κατά το 2000.

Έως τώρα, βάσει των εκτεταμένων διερευνητικών συζητήσεων που πραγματοποιήθηκαν από το 1996 με όλες τις εν λόγω χώρες, η Βουλγαρία θεωρείται ως η υποψήφια χώρα της Κεντρικής Ευρώπης που προσεγγίζει κατά το μέγιστο τις νομοθετικές απαιτήσεις της κοινοτικής οπτικοακουστικής πολιτικής.

Η ιδιαιτερότητα της κοινοτικής οπτικοακουστικής πολιτικής, η οποία αποτελείται από συμπληρωματικούς στόχους και στοιχεία, απαιτεί υψηλό βαθμό νομοθετικής ευθυγράμμισης προς την οδηγία 89/552/ΕΟΚ του Συμβουλίου όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου (Τηλεόραση Χωρίς Σύνορα), πριν εξετασθεί η δυνατότητα συμμετοχής υποψήφιας χώρας στο MEDIA II. Το πρόγραμμα MEDIA II και η οδηγία "Τηλεόραση Χωρίς Σύνορα" έχουν ορισμένους κοινούς στόχους όπως η δημιουργία ενός ευρωπαϊκού οπτικοακουστικού χώρου και η στήριξη της ευρωπαϊκής οπτικοακουστικής παραγωγής και διανομής. Η συμμετοχή στο πρόγραμμα χρηματοδοτικής στήριξης χωρίς ευθυγράμμιση των νομοθετικών ρυθμίσεων θα δημιουργούσε διακρίσεις και εν πάση περιπτώσει, θα ήταν αντιπαραγωγική. Επιπλέον το άρθρο 92 παράγραφος 2 της Ευρωπαϊκής Συμφωνίας διατυπώνει ότι "Τα Μέρη συντονίζουν, και εφόσον κρίνεται σκόπιμο, εναρμονίζουν τις πολιτικές τους, όσον αφορά τη ρύθμιση των διασυνοριακών εκπομπών, των τεχνικών προτύπων και της προώθησης της ευρωπαϊκής τεχνολογίας στον οπτικοακουστικό τομέα". Παρόλο ότι δεν αναμένεται απόλυτη προσέγγιση των υποψηφίων χωρών της Κεντρικής Ευρώπης προς το κοινοτικό κεκτημένο στον οπτικοακουστικό τομέα κατά τη στιγμή της συμμετοχής τους στο MEDIA II, οι εν λόγω χώρες που επιθυμούν να συμμετάσχουν στο πρόγραμμα πρέπει να αποδείξουν ότι η νομοθετική ευθυγράμμιση προχωρεί παράλληλα προς τη συμμετοχή τους στο MEDIA II.

Η εργασία για τη νομοθετική ευθυγράμμιση προς την οδηγία για την Τηλεόραση Χωρίς Σύνορα έχει αρχίσει σε όλες τις υποψήφιες χώρες από το 1995 και συνεχίζεται μέχρι σήμερα. Οι αρχές και οι στόχοι της οπτικοακουστικής πολιτικής παρουσιάστηκαν και εξηγήθηκαν λεπτομερώς στις Βρυξέλλες και σε κάθε υποψήφια χώρα της Κεντρικής Ευρώπης ενώ έχουν ανταλλαγεί πληροφορίες επί του θέματος στην Κύπρο και στη Μάλτα. Όσο αυξανόταν η σημασία της συμμετοχής σε κοινοτικά προγράμματα στο πλαίσιο των προενταξιακών διαδικασιών, οι αρμόδιες υπηρεσίες της Επιτροπής εντατικοποίησαν τις προσπάθειες όσον αφορά την ενθάρρυνση της νομοθετικής ευθυγράμμισης έτσι ώστε να προχωρήσει η συμμετοχή στο MEDIA II. Στις περισσότερες υποψήφιες χώρες συζητούνται προς το παρόν σχέδια τροποποίησης της νομοθεσίας περί ραδιοτηλεοπτικών μεταδόσεων. Η Επιτροπή θα συνεχίσει και θα εντείνει την παροχή συμβουλών και πληροφοριών κατά τους προσεχείς μήνες, έτσι ώστε να παράσχει βοήθεια στις υπόλοιπες υποψήφιες χώρες της Κεντρικής Ευρώπης για την προετοιμασία της συμμετοχής τους στο MEDIA II.

Εκτός από την απαιτούμενη νομοθετική ευθυγράμμιση, η Βουλγαρία, σύμφωνα με το άρθρο 3 του Πρόσθετου Πρωτοκόλλου, θα καλύψει τη δαπάνη που συνεπάγεται η συμμετοχή της. Δικαιούται ωστόσο να χρησιμοποιήσει μέρος του Εθνικού της Προγράμματος Phare για να συμπληρώσει τη συνδρομή από τον προϋπολογισμό της. Η Βουλγαρία επιβεβαίωσε εγγράφως στην Επιτροπή την πρόθεσή της να συμμετάσχει στο MEDIA II το 2000 και να διαθέσει τις απαραίτητες πιστώσεις από τον προϋπολογισμό, σύμφωνα με τους υπολογισμούς των υπηρεσιών της Επιτροπής. Προτίθεται να καταβάλει 7 % της χρηματοδοτικής συνδρομής της (που αποτελεί το ποσό του συμπληρωματικού κόστους διοικητικού χαρακτήρα) από τον εθνικό της προϋπολογισμό και 93 % από τα κονδύλια που λαμβάνει στο πλαίσιο του Phare.

Πρωταρχική σημασία για τη Βουλγαρία έχει ο τρόπος με τον οποία θα συμμετάσχει στη διαχείριση και στη διαδικασία λήψης αποφάσεων του Προγράμματος. Στο σχέδιο απόφασης του Συμβουλίου Σύνδεσης προτείνεται στενή ανάμιξη της Βουλγαρίας στην παρακολούθηση της συμμετοχής της στο Πρόγραμμα όπως επίσης και να προσκαλείται η χώρα σε συνεδριάσεις συντονισμού πριν από τις συνεδριάσεις της Διαχειριστικής Επιτροπής και να ενημερώνεται για τα αποτελέσματά τους.

Τα κύρια θέματα με τα οποία ασχολείται το συνημμένο σχέδιο απόφασης του Συμβουλίου Σύνδεσης ΕΚ-Βουλγαρίας, το οποίο θεσπίζει τους όρους και προϋποθέσεις για τη συμμετοχή της Βουλγαρίας στο κοινοτικό πρόγραμμα για τον οπτικοακουστικό τομέα είναι τα εξής :

- η Βουλγαρία θα συμμετάσχει σε όλες τις δράσεις του MEDIA II. Οι προϋποθέσεις υποβολής, αξιολόγησης και επιλογής των αιτήσεων θα είναι οι ίδιες όπως και για τα κράτη μέλη της Κοινότητας (Παράρτημα Ι, παράγραφοι 1 και 2).

-η Βουλγαρία θα δημιουργήσει ή θα διαθέσει εθνικές δομές και μηχανισμούς έτσι ώστε να υλοποιήσει τη συμμετοχή της (Παράρτημα Ι, παράγραφος 3), και ιδίως τη δημιουργία γραφείου MEDIA.

- η χρηματοδοτική συνδρομή της Βουλγαρίας και οι κανόνες που τη διέπουν καθορίζονται στο Παράρτημα Ι, παράγραφος 4 και στο Παράρτημα ΙΙ.

- η Βουλγαρία θα συμμετάσχει στην παρακολούθηση της συμμετοχής της στο Πρόγραμμα (Παράρτημα Ι, παράγραφος 6).

- η Βουλγαρία θα προσκαλείται σε συνεδριάσεις συντονισμού πριν από τις συνεδριάσεις της Επιτροπής του Προγράμματος και θα ενημερώνεται για τα αποτελέσματά τους (Παράρτημα Ι, παράγραφος 7).

- η Επιτροπή και η Βουλγαρία θα ανταλλάσσουν πληροφορίες σχετικά με, και θα παρακολουθούν την πρόοδο της νομοθετικής ευθυγράμμισης στον οπτικοακουστικό τομέα, ιδίως στο πλαίσιο της Επιτροπής Επαφής που προβλέπει η οδηγία 89/552/ΕΟΚ όπως τροποποιήθηκε από την οδηγία 97/36/EΚ (Παράρτημα I, παράγραφος 8).

- η απόφαση θα ισχύει καθόλη τη διάρκεια του Προγράμματος (δηλαδή έως την 31.12.2000, άρθρο 2 της απόφασης).

Όπως προαναφέρθηκε, η Βουλγαρία σχεδόν πληροί τις προϋποθέσεις που ορίζει η κοινοτική οπτικοακουστική πολιτική. Ωστόσο, θα απαιτηθεί στενή και συνεχής παρακολούθηση των νομοθετικών μεταβολών. Στο θέμα αυτό η Βουλγαρία σημείωσε ότι οι προσπάθειες της ευθυγράμμισης θα συνεχιστούν καθόλη τη διάρκεια του 2000, παράλληλα με τη συμμετοχή της στο Πρόγραμμα.

Η υιοθέτηση απόφασης του Συμβουλίου Σύνδεσης που επιτρέπει στη Δημοκρατία της Βουλγαρίας, ως πρώτη υποψήφια προς ένταξη χώρα της Κεντρικής Ευρώπης, να συμμετάσχει στο MEDIA II το 2000 θα προσφέρει στη εν λόγω χώρα την ευκαιρία να ενσωματώσει ενεργά την οπτικοακουστική πολιτική της Κοινότητας. Έχει συνεπώς μεγάλη πολιτική σημασία.

Άλλες υποψήφιες χώρες θα πρέπει επίσης να μπορέσουν να συμμετάσχουν στο MEDIA II ή σε άλλα μελλοντικά προγράμματα στον τομέα (π.χ. σε ενδεχόμενο MEDIA IIΙ), υπό την προϋπόθεση ότι θα πληρούν τις σχετικές διοικητικές και δημοσιονομικές απαιτήσεις, καθώς και ότι θα είναι σε θέση να συμμορφωθούν με τις απαιτήσεις νομοθετικής ευθυγράμμισης σχετικά με το MEDIA II. Για τη στιγμή μόνο η Κύπρος συμμετέχει στο MEDIA II. Όσον αφορά τη Βουλγαρία, πραγματοποιούνται ανάλογες διαπραγματεύσεις βάσει διατάξεων παρόμοιων με αυτές που προτείνονται στο συνημμένο σχέδιο απόφασης.

Για να καταστεί δυνατή η συμμετοχή της Βουλγαρίας στο MEDIA II από τις αρχές του 2000, ζητείται από το Συμβούλιο να εγκρίνει την συνημμένη προταση οδηγίας.

2000/0123 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ όσον αφορά τη θέση της Κοινότητας στο Συμβούλιο Σύνδεσης σχετικά με τη συμμετοχή της Βουλγαρίας σε κοινοτικό πρόγραμμα στο πλαίσιο της κοινοτικής οπτικοακουστικής πολιτικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 150 παράγραφος 4 και το άρθρο 157 παράγραφος 3, σε συνδυασμό με το άρθρο 300 παράγραφος 2 δεύτερη πρόταση του πρώτου εδαφίου και δεύτερο εδάφιο,

την πρόταση της Επιτροπής,

Εκτιμώντας τα εξής :

(1) Το άρθρο 92 παράγραφος 2 της Ευρωπαϊκής Συμφωνίας τάσσει ότι "Τα Μέρη συντονίζουν και, εφόσον κρίνεται σκόπιμο, εναρμονίζουν τις πολιτικές τους όσον αφορά τη ρύθμιση των διασυνοριακών εκπομπών, των τεχνικών προτύπων και της προώθησης της ευρωπαϊκής τεχνολογίας στον οπτικοακουστικό τομέα". Εν προκειμένω οι σχετικές κοινοτικές πράξεις είναι η οδηγία 89/552/ΕΟΚ της 3ης Οκτωβρίου 1989, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου της 30ης Ιουνίου 1997 περί συντονισμού ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων [1] και η οδηγία 93/83/ΕΟΚ της 27ης Σεπτεμβρίου 1993 περί συντονισμού ορισμένων κανόνων όσον αφορά το δικαίωμα του δημιουργού και τα συγγενικά δικαιώματα που εφαρμόζονται στις δορυφορικές ραδιοτηλεοπτικές μεταδόσεις και την καλωδιακή αναμετάδοση [2]. Είναι ιδιαιτέρως σημαντικό να εξασφαλισθεί από κάθε κράτος μέλος ότι όλοι οι οργανισμοί ραδιοτηλεοπτικών μεταδόσεων της δικαιοδοσίας του συμμορφούνται προς τους κανόνες του νομοθετικού συστήματος που εφαρμόζεται επί των ραδιοτηλεοπτικών μεταδόσεων που προορίζονται για το κοινό στο εν λόγω κράτος μέλος.

[1] ΕΕ L 202 της 30.07.1997

[2] ΕΕ L 248 της 6.10.1993

(2) Το άρθρο 92 της Ευρωπαϊκής Συμφωνίας που υπεγράφη στις Βρυξέλλες στις 8 Μαρτίου 1993 μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας αφετέρου, προβλέπει ότι η Βουλγαρία μπορεί να συμμετέχει σε δράσεις που αναλαμβάνονται στο πλαίσιο του Προγράμματος MEDIA II.

(3) Το Πρόσθετο Πρωτόκολλο της Ευρωπαϊκής Συμφωνίας για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας αφετέρου, συνήφθη με απόφαση του Συμβουλίου και της Επιτροπής της 4ης Δεκεμβρίου 1995 [3].

[3] ΕΕ L 317 της 30.12.1995, σ. 24

(4) Σύμφωνα με το άρθρο 1 του Πρόσθετου Πρωτοκόλλου, η Βουλγαρία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις, και μάλιστα στον οπτικοακουστικό και στον πολιτιστικό τομέα, ενώ δυνάμει του άρθρου 2, οι αποφάσεις σχετικά με τους όρους και τις προϋποθέσεις της συμμετοχής της Βουλγαρίας στις δραστηριότητες του άρθρου 1 λαμβάνονται από το Συμβούλιο Σύνδεσης.

(5) Η απόφαση του Συμβουλίου (95/563/ΕΚ) της 10ης Ιουλίου 1995 σχετικά με την εφαρμογή προγράμματος ενθάρρυνσης της ανάπτυξης και διανομής ευρωπαϊκών οπτικοακουστικών έργων, και ιδίως το άρθρο 6 [4] και η απόφαση του Συμβουλίου (95/564/EΚ) της 22ας Δεκεμβρίου 1995 σχετικά με την εφαρμογή προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων, και ιδίως το άρθρο 5 [5] (στο εξής καλούμενα και τα δύο "MEDIA II"), προβλέπουν ότι τα εν λόγω προγράμματα θα είναι ανοικτά στη συμμετοχή συνδεδεμένων χωρών της Κεντρικής Ευρώπης σύμφωνα με τους όρους που καθορίζονται στα πρόσθετα πρωτόκολλα των συμφωνιών σύνδεσης σχετικά με τη συμμετοχή σε κοινοτικά προγράμματα.

[4] ΕΕ L 321 της 30.12.1995, σ. 25

[5] ΕΕ L 321 της 30.12.1995, σ. 33

(6) Παρά το γεγονός ότι η Βουλγαρία έχει κυρώσει τη Σύμβαση του Συμβουλίου της Ευρώπης για τη Διαμεθοριακή Τnλεόραση, και ότι πρόκειται να κυρώσει σύντομα το πρωτόκολλο τροποποίησής της καθώς και ότι με τις τελευταίες τροποποιήσεις που θέσπισε σχετικά με το νόμο περί ραδιοφωνικών και τηλεοπτικών εκπομπών εισήγαγε σειρά διατάξεων με τις οποίες η νομοθεσία της Βουλγαρίας στον τομέα των ραδιοτηλεοπτικών μεταδόσεων προσεγγίζει πολύ το κοινοτικό κεκτημένο του τομέα, χρειάζεται να πραγματοποιηθούν ακόμα ορισμένες ευθυγραμμίσεις μικρής κλίμακας.

ΑΠΟΦΑΣΙZΕΙ:

Η θέση που θα λάβει η Κοινότητα στο Συμβούλιο Σύνδεσης που έχει συσταθεί δυνάμει της Ευρωπαϊκής Συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας αφετέρου, σχετικά με τη συμμετοχή της Βουλγαρίας σε κοινοτικό πρόγραμμα στο πλαίσιο της κοινοτικής οπτικοακουστικής πολιτικής βασίζεται στο συνημμένο σχέδιο απόφασης του Συμβουλίου Σύνδεσης.

Βρυξέλλες, [...]

Για το Συμβούλιο

Ο Πρόεδρος

Σχέδιο ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΒΟΥΛΓΑΡΙΑΣ για την έγκριση των όρων και προϋποθέσεων συμμετοχής της Βουλγαρίας σε κοινοτικό Πρόγραμμα στο πλαίσιο της κοινοτικής οπτικοακουστικής πολιτικής

ΤΟ ΣΥΜΒΟΥΛΙΟ ΣΥΝΔΕΣΗΣ

Έχοντας υπόψη :

την Ευρωπαϊκή Συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, και ιδίως τα άρθρα 92 και 98, [6]

[6] ΕΕ L 358 της 31.12.1994, σ. 94.

το Πρόσθετο Πρωτόκολλο της Ευρωπαϊκής Συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου, σχετικά με τη συμμετοχή της Βουλγαρίας σε κοινοτικά προγράμματα, και ιδίως τα άρθρα 1 και 2, [7]

[7] ΕΕ L 317 της 30.12.1995, σ. 95.

Εκτιμώντας τα εξής :

σύμφωνα με το άρθρο 1 του Πρόσθετου Πρωτοκόλλου, η Βουλγαρία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις, και μάλιστα στον οπτικοακουστικό και στον πολιτιστικό τομέα,

δυνάμει του άρθρου 2 του εν λόγω Πρόσθετου Πρωτοκόλλου οι αποφάσεις σχετικά με τους όρους και τις προϋποθέσεις της συμμετοχής τη Βουλγαρίας στις δραστηριότητες του άρθρου 1 θα λαμβάνονται από το Συμβούλιο Σύνδεσης.

ΑΠΟΦΑΣΙZΕΙ:

Άρθρο 1

Η Βουλγαρία θα συμμετάσχει στο πρόγραμμα MEDIA II της Ευρωπαϊκής Κοινότητας σύμφωνα με τους συνημμένους όρους και προϋποθέσεις που εκτίθενται στα παραρτήματα Ι και ΙΙ και οι οποίοι αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση ισχύει έως την 31η Δεκεμβρίου 2000.

Άρθρο 3

Η παρούσα απόφαση θα τεθεί σε ισχύ την πρώτη ημέρα του μήνα που έπεται της έγκρισή της.

Βρυξέλλες, [...]

Για το Συμβούλιο Σύνδεσης

Ο Πρόεδρος

ΠΑΡΑΡΤΗΜΑ I

Όροι και προϋποθέσεις συμμετοχής της Βουλγαρίας στο Πρόγραμμα MEDIA II

1. Η Βουλγαρία θα συμμετάσχει σε όλες τις δράσεις του Προγράμματος MEDIA II (εφεξής καλούμενο "Πρόγραμμα") με τις ακόλουθες προϋποθέσεις :

- θα θεσπισθεί χρονοδιάγραμμα για την πλήρη ευθυγράμμιση της βουλγαρικής νομοθεσίας με την οδηγία 89/552/ΕΟΚ της 3ης Οκτωβρίου 1989, όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου σχετικά με το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων.

Η Βουλγαρία θα συμμετάσχει στο Πρόγραμμα συμμορφούμενη, εκτός αν προβλέπεται άλλως στην παρούσα απόφαση, προς τους στόχους, κριτήρια, διαδικασίες και προθεσμίες που καθορίζονται στην απόφαση του Συμβουλίου (95/563/ΕΚ) σχετικά με την εφαρμογή προγράμματος ενθάρρυνσης της ανάπτυξης και διανομής οπτικοακουστικών έργων και στην απόφαση του Συμβουλίου (95/564/ΕΚ) σχετικά με την εφαρμογή προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων.

2. Οι όροι και προϋποθέσεις υποβολής, αξιολόγησης και επιλογής των αιτήσεων που αφορούν τα επιλέξιμα θεσμικά όργανα, οργανισμούς και ιδιώτες της Βουλγαρίας θα είναι οι ίδιοι με εκείνους που ισχύουν για τα επιλέξιμα θεσμικά όργανα, οργανισμούς και ιδιώτες της Κοινότητας.

3. Σύμφωνα με τους όρους των εφαρμοστέων διατάξεων των αποφάσεων για το MEDIA II, η Βουλγαρία θα παράσχει τις κατάλληλες δομές και μηχανισμούς σε εθνικό επίπεδο και θα λάβει όλα τα λοιπά απαραίτητα μέτρα, έτσι ώστε να εξασφαλιστεί ο εθνικός συντονισμός και οργάνωση της υλοποίησης του Προγράμματος. Η Βουλγαρία θα αναλάβει ιδίως να ιδρύσει Γραφείο MEDIA σε συνεργασία με την Ευρωπαϊκή Επιτροπή.

4. Η Βουλγαρία θα καταβάλλει κατ'έτος συμβολή στον κοινοτικό προϋπολογισμό για την κάλυψη των δαπανών που συνεπάγεται η συμμετοχή της στο Πρόγραμμα.

Η οικονομική συμβολή της Βουλγαρίας θα διέπεται από τους κανόνες που παρατίθενται στο Παράρτημα ΙΙ, το οποίο αποτελεί αναπόσπαστο μέρος της παρούσας απόφασης. Η Επιτροπή Σύνδεσης εξουσιοδοτείται να προσαρμόζει την εν λόγω συμβολή εφόσον απαιτείται.

5. Τα κράτη μέλη της Κοινότητας θα καταβάλλουν κάθε προσπάθεια για να διευκολύνουν την ελεύθερη κίνηση και διαμονή όλων των επιλέξιμων για τα προγράμματα προσώπων που θα κινούνται μεταξύ της Βουλγαρίας και της Κοινότητας για το σκοπό της συμμετοχής σε δραστηριότητες που καλύπτονται από την παρούσα απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Κοινότητας σχετικά με την παρακολούθηση και αξιολόγηση των προγραμμάτων σύμφωνα προς το άρθρο 7 και το άρθρο 6 του MEDIA II (Ανάπτυξη και Διανομή), και του MEDIA II (Κατάρτιση), αντιστοίχως, η συμμετοχή της Βουλγαρίας στο Πρόγραμμα θα παρακολουθείται συνεχώς στη βάση εταιρικής συνεργασίας μεταξύ της Επιτροπής και της Βουλγαρίας. Η Βουλγαρία θα υποβάλλει στην Επιτροπή σχετικές εκθέσεις και θα συμμετέχει σε άλλες ειδικές δραστηριότητες που θα δημιουργήσει η Κοινότητα προς το σκοπό αυτό.

7. Με την επιφύλαξη των διαδικασιών που αναφέρονται στο άρθρο 4 (MEDIA II - Κατάρτιση) και στο άρθρο 5 (MEDIA II - Ανάπτυξη και Διανομή), η Βουλγαρία θα καλείται σε συνεδριάσεις συντονισμού σχετικά με κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις της Επιτροπής του Προγράμματος. Η Επιτροπή θα ενημερώνει τη Βουλγαρία σχετικά με τα αποτελέσματα των εν λόγω συνεδριάσεων.

8. Η Επιτροπή και η Βουλγαρία θα ανταλλάσσουν πληροφορίες σχετικά με, και θα παρακολουθούν την πρόοδο της νομοθετικής ευθυγράμμισης στον οπτικοακουστικό τομέα, ιδίως σε σχέση με την οδηγία 89/552/ΕΟΚ όπως τροποποιήθηκε από την οδηγία 97/36/EΚ του Ευρωπαϊκού Κοινοβουλίου και του Συμβουλίου. Η Βουλγαρία θα καλείται, εφόσον αυτό είναι σκόπιμο, να συμμετέχει στις εργασίες της Επιτροπής Επαφών που έχει συγκροτηθεί βάσει της οδηγίας 97/36/EΚ.

9. Η γλώσσα που θα χρησιμοποιείται κατά τη διαδικασία εφαρμογής, τις συμβάσεις, τις εκθέσεις που θα υποβάλλονται και τις λοιπές διοικητικές ρυθμίσεις σχετικά με το Πρόγραμμα θα είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

ΟΙΚΟΝΟΜΙΚΗ ΣΥΝΔΡΟΜΗ ΤΗΣ ΒΟΥΛΓΑΡΙΑΣ ΣΤΟ MEDIA II.

1. Η οικονομική συνδρομή της Βουλγαρίας θα καλύπτει :

- χρηματοδοτική στήριξη από το Πρόγραμμα σε Βούλγαρους συμμετέχοντες,

- χρηματοδοτική στήριξη από το Πρόγραμμα σε Γραφείο MEDIA μέχρι το 50% των συνολικών λειτουργικών εξόδων του,

- επιπρόσθετες διοικητικές δαπάνες συναφείς με τη διαχείριση του Προγράμματος από την Επιτροπή, οι οποίες προκύπτουν λόγω της συμμετοχής της Βουλγαρίας.

Για κάθε οικονομική χρήση, το συνολικό ποσό της χρηματοδοτικής στήριξης που θα λάβουν Βούλγαροι δικαιούχοι και το Βουλγαρικό Γραφείο MEDIA από το Πρόγραμμα δεν θα υπερβαίνει τη συνδρομή που θα καταβάλλει η Βουλγαρία μετά από αφαίρεση των επιπρόσθετων διοικητικών δαπανών.

2. Η ετήσια συνδρομή της Βουλγαρίας θα ανέρχεται σε 334.312 ευρώ από το 2000. Από το ποσό αυτό, 23.402 ευρώ (7% της συνολικής συνδρομής ύψους 334.312 ευρώ) θα καλύπτουν επιπρόσθετες διοικητικές δαπάνες συναφείς προς τη διαχείριση του Προγράμματος από την Επιτροπή, οι οποίες απορρέουν από τη συμμετοχή της Βουλγαρίας.

3. Θα εφαρμόζεται ο δημοσιονομικός κανονισμός που ισχύει για το γενικό προϋπολογισμό της Κοινότητας, και ιδίως στη διαχείριση της συνδρομής της Βουλγαρίας.

Μετά την έναρξη ισχύος της παρούσας απόφασης, η Επιτροπή θα απευθύνει στην Βουλγαρία πρόσκληση για την καταβολή ποσού αντίστοιχου προς τη συνδρομή της στις δαπάνες στο πλαίσιο της απόφασης.

Η εν λόγω συνδρομή θα εκφράζεται σε ευρώ και θα καταβάλλεται σε τραπεζικό λογαριασμό της Επιτροπής σε ευρώ.

Η Βουλγαρία θα καταβάλλει τη συνδρομή της στις ετήσιες δαπάνες στο πλαίσιο της παρούσας απόφασης σύμφωνα με την πρόσκληση καταβολής και το αργότερο εντός τριών μηνών μετά την αποστολή της. Κάθε καθυστέρηση στην καταβολή της συνδρομής θα έχει ως αποτέλεσμα την πληρωμή τόκων εκ μέρους της Βουλγαρίας επί του ληξιπρόθεσμου υπολοίπου από την ημέρα που κατέστη απαιτητό με επιτόκιο ίσο προς το επιτόκιο που επιβάλλει η Ευρωπαϊκή Κεντρική Τράπεζα κατά το μήνα λήξη της οφειλής για τις πράξεις σε ευρώ, προσαυξημένο κατά 1,5 εκατοστιαία μονάδα.

4. Η Βουλγαρία θα καταβάλλει τις επιπρόσθετες διοικητικές δαπάνες που αναφέρονται στην παράγραφο 2 από τον εθνικό προϋπολογισμό της.

5. Για το έτος 2000, η Βουλγαρία θα καταβάλει 23.402 ευρώ από τον εθνικό της προϋπολογισμό και 310.910 ευρώ από το ετήσιο πρόγραμμα Phare, με την επιφύλαξη των τακτικών διαδικασιών προγραμματισμού Phare.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Συμμετοχή της Βουλγαρίας στο κοινοτικό πρόγραμμα Media II

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

B7-030 Οικονομική βοήθεια στις συνδεδεμένες χώρες της Κεντρικής και Ανατολικής Ευρώπης

Κονδύλιο 6091 - Εισπράξεις που προέρχονται από τη συμμετοχή των υποψηφίων χωρών στα κοινοτικά προγράμματα.

3. ΝΟΜΙΚΗ ΒΑΣΗ

Συνθήκη περί ιδρύσεως της Ευρωπαϊκής Κοινότητας, και ιδίως τα άρθρα 150 παράγραφος 4 και 157 παράγραφος 3, σε συνδυασμό με το άρθρο 300 παράγραφος 2, δεύτερη πρόταση του πρώτου εδαφίου και δεύτερο εδάφιο.

Πρόσθετο Πρωτόκολλο της Ευρωπαϊκής Συμφωνίας με τη Βουλγαρία της 30ής Δεκεμβρίου 1995, που προβλέπει το άνοιγμα κοινοτικών προγραμμάτων (ΕΕ αριθ. 317/95, σελίδα 24).

Απόφαση του Συμβουλίου (95/563/ΕΚ) της 10ης Ιουλίου 1995 για τη δημιουργία του Προγράμματος MEDIA II - Ανάπτυξη και Διανομή, και ιδίως το άρθρο 5.

Απόφαση του Συμβουλίου (95/564/ΕΚ) της 22ας Δεκεμβρίου 1995 για τη δημιουργία του προγράμματος MEDIA II - Κατάρτιση, και ιδίως το άρθρο 6.

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ :

4.1 Γενικός στόχος

Η συμμετοχή της Βουλγαρίας στο MEDIA II θα υποβοηθήσει τη μελλοντική ένταξη στην Ένωση, η οποία αποτελεί το στόχο που έθεσε το Ευρωπαϊκό Συμβούλιο της Κοπεγχάγης τον Ιούνιο 1993 και επιβεβαίωσαν μεταγενέστερα Ευρωπαϊκά Συμβούλια. Εκτός του ότι θα συμβάλει στην υλοποίηση των διατάξεων των Ευρωπαϊκών Συμφωνιών που αφορούν την οικονομική και πολιτιστική συνεργασία, η συμμετοχή της θα επιτρέψει επίσης στη Βουλγαρία να εξοικειωθεί με τις διαδικασίες και μεθόδους που χρησιμοποιούνται σε κοινοτικά προγράμματα.

Η διαδικασία λήψης απόφασης για το άνοιγμα προγραμμάτων απαιτεί απόφαση του Συμβουλίου Σύνδεσης μεταξύ της Ένωσης και της συνδεδεμένης χώρας. Η εν λόγω απόφαση καθορίζει επίσης τις πρακτικές ρυθμίσεις για το άνοιγμα των προγραμμάτων.

Το Πρόσθετο Πρωτόκολλο με τη Βουλγαρία ετέθη σε ισχύ την 1η Φεβρουαρίου 1996 και προβλέπει τη συμμετοχή της Βουλγαρίας στο MEDIA II.

4.2 Καλυπτόμενη περίοδος και ρυθμίσεις ανανέωσης

Μέχρι τη λήξη του σχετικού κοινοτικού προγράμματος, δηλαδή μέχρι 31.12.2000.

5. ΚΑΤΑΤΑΞΗ ΤΩΝ ΔΑΠΑΝΩΝ/ΕΣΟΔΩΝ

5.1 Μη υποχρεωτική δαπάνη

5.2 Διαχωριζόμενες πιστώσεις

5.3 Τύπος των σχετικών εσόδων :

Εφόσον η πρώτη παράγραφος του άρθρου 3 του Πρόσθετου Πρωτοκόλλου τάσσει ότι το κόστος συμμετοχής της Βουλγαρίας θα καλυφθεί από την ίδια, η Βουλγαρία θα κληθεί να μεταβιβάσει τη συνολική της συνδρομή (Εθνικοί πόροι και πόροι που προέρχονται από τη συνεισφορά Phare) στο κονδύλιο 6091 των εσόδων του προϋπολογισμού της ΕΕ. Ωστόσο, δεδομένου ότι η δεύτερη παράγραφος του άρθρου 3 τάσσει ότι η Κοινότητα μπορεί να συμπληρώνει τη συνδρομή της Βουλγαρίας (εν μέρει από το Εθνικό Πρόγραμμα Phare), η Βουλγαρία θα συνεισφέρει μέρος μόνον από τον εθνικό προϋπολογισμό της, ενώ το υπόλοιπο θα καλυφθεί από τη γραμμή Β7-030.

6. ΕΙΔΟΣ ΤΩΝ ΔΑΠΑΝΩΝ/ΕΣΟΔΩΝ

- έως 50 % δάνεια ή επιδοτήσεις - σε ορισμένες περιπτώσεις έως 75 % για επιδοτήσεις.

- δάνεια και επιδοτήσεις για συγχρηματοδότηση με άλλες πηγές του δημοσίου και/ή ιδιωτικού τομέα.

- όπου η κοινοτική συνδρομή χορηγείται υπό μορφή δανείου, προβλέπεται η επιστροφή της χρηματοδοτικής στήριξης υπό ορισμένες προϋποθέσεις.

Όσον αφορά τα έσοδα, προβλέπεται ότι η συνδρομή της Βουλγαρίας θα καλύψει το κόστος της συμμετοχής της στο πλαίσιο του κονδυλίου 6091. Τα έσοδα θα αποδοθούν στα κονδύλια δαπανών για το Πρόγραμμα MEDIA II και, εφόσον αυτό κρίνεται σκόπιμο, στα αντίστοιχα κονδύλια λειτουργικών δαπανών.

Τα συνολικά προβλεπόμενα έσοδα αναφέρονται στο κεφάλαιο 7.3.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας για το οικονομικό έτος 2000 (σύνδεση μεταξύ ανά μονάδα κόστους και συνολικού κόστους).

Ο υπολογισμός βασίζεται στις ακόλουθες προϋποθέσεις :

- η συνδρομή της Βουλγαρίας στη χρηματοδότηση των δραστηριοτήτων που αναφέρονται στο Πρόσθετο Πρωτόκολλο υπολογίζεται με βάση την αρχή ότι η χώρα βαρύνεται με το κόστος της ίδιας συμμετοχής της. Το κονδύλιο 6091 δημιουργήθηκε στο λογαριασμό αποτελεσμάτων του προϋπολογισμού για το σκοπό αυτό.

- η Κοινότητα μπορεί να αποφασίζει κατά περίπτωση την καταβολή συμπληρώματος της συνδρομής της Βουλγαρίας. Η Βουλγαρία δικαιούται να χρησιμοποιεί το Εθνικό της Πρόγραμμα Phare για να συμπληρώνει τη συνδρομή από τον ίδιο προϋπολογισμό της.

- βάσει του Πρόσθετου Πρωτοκόλλου με τη Βουλγαρία, οι χρηματοδοτικές και δημοσιονομικές ρυθμίσεις για το συγκεκριμένο πρόγραμμα υπολογίζονται βάσει μεθόδου που χρησιμοποιεί το κατά κεφαλήν ΑΕγχΠ ισοσταθμισμένο προς την αγοραστική δύναμη.

- το κόστος συμμετοχής της Βουλγαρίας στο MEDIA II κατά το 2000 θα ανέλθει σε 334.312 ευρώ από τα οποία θα αφαιρεθούν 23.402 ευρώ πρόσθετου κόστους διοικητικού χαρακτήρα, κόστος το οποίο επιβαρύνει αποκλειστικά τη Βουλγαρία.

- συνεπώς, ο εθνικός προϋπολογισμός της Βουλγαρίας θα καλύψει 23.402 ευρώ, με την επιφύλαξη των διαδικασιών Phare για τον προγραμματισμό της γραμμής B7-030 ενώ ο ετήσιος προϋπολογισμός Phare για τη Βουλγαρία θα καλύψει 310.910 ευρώ (Εθνικό Πρόγραμμα Phare).

7.2 Αναλυτική κατανομή του κόστους σε ευρώ :

>ΘΕΣΗ ΠIΝΑΚΑ>

7.3 Διάγραμμα εργασιών κατά το 2000 :

Ποσά που θα βαρύνουν το κονδύλιο B7-030

>ΘΕΣΗ ΠIΝΑΚΑ>

(*) Το χρονοδιάγραμμα βασίζεται στη μέθοδο πληρωμών που ισχύει σήμερα για τα εν λόγω προγράμματα

Τα προβλεπόμενα ετήσια έσοδα είναι τα εξής :

Κονδύλιο 6091 // 2000

Λειτουργικό μέρος του κόστους // 310.910

Συμπληρωματικό κόστος διοικητικού χαρακτήρα // 23.402

Σύνολο // 334.312

8. ΜΕΤΡΑ ΠΡΟΛΗΨΗΣ ΤΗΣ ΑΠΑΤΗΣ. ΑΠΟΤΕΛΕΣΜΑΤΑ ΤΩΝ ΛΗΦΘΕΝΤΩΝ ΜΕΤΡΩΝ

Όλες οι επαφές, συμφωνίες και λοιπές νομικές δεσμεύσεις της Επιτροπής προβλέπουν επιτόπου ελέγχους από την Επιτροπή και το Ελεγκτικό Συνέδριο. Μεταξύ άλλων, οι δικαιούχοι των εργασιών υποχρεούνται να υποβάλλουν εκθέσεις και οικονομικές καταστάσεις, οι οποίες αναλύονται από την άποψη του περιεχομένου τους και της επιλεξιμότητας της δαπάνης σύμφωνα με το στόχο της κοινοτικής χρηματοδότησης.

Οι διατάξεις των βασικών κονδυλίων του προϋπολογισμού για την καταπολέμηση της απάτης που ισχύουν για τα βασικά κονδύλια του προϋπολογισμού θα εφαρμόζονται και για το παρόν κονδύλιο, υπό την προϋπόθεση ότι είναι προσαρμοσμένες στην περίπτωση των χωρών της Κεντρικής Ευρώπης.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι. Πληθυσμός στον οποίο απευθύνεται η ενέργεια

Στόχος του ανοίγματος του MEDIA II στη Βουλγαρία είναι να επωφεληθεί η τελευταία των ίδιων πλεονεκτημάτων που απολαμβάνουν ήδη από το πρόγραμμα τα κράτη μέλη της Κοινότητας. Κύριος στόχος της κοινοτικής δράσης στον οπτικοακουστικό τομέα είναι να προσαρμοστούν οι εξειδικεύσεις και τα ταλέντα του οπτικοακουστικού τομέα στις βαθιές αλλαγές που επέρχονται στην αγορά και να προωθηθεί η παραγωγή και διανομή ευρωπαϊκών οπτικοακουστικών έργων.

Κύριος στόχος του προγράμματος MEDIA II είναι να συμβάλει στην κατάρτιση επαγγελματιών, στην ανάπτυξη σχεδίων παραγωγής και ανεξάρτητων εταιρειών παραγωγής, καθώς και στη διεθνική διανομή ευρωπαϊκών έργων σε μια προσπάθεια επίτευξης σημαντικών αποτελεσμάτων με καλύτερο διαρθρωτικό προσανατολισμό. Οι ειδικοί στόχοι του προγράμματος περιλαμβάνουν τα εξής :

- βελτίωση της αρχικής, και ιδίως της διαρκούς επαγγελματικής κατάρτισης επαγγελματιών του οπτικοακουστικού τομέα, παροχή σε αυτούς των γνώσεων και των εξειδικεύσεων που χρειάζονται για να λάβουν υπόψη την ευρωπαϊκή και άλλες παγκόσμιες αγορές με τη χορήγηση επιδοτήσεων σε ορισμένες δραστηριότητες κατάρτισης στους τομείς :

- της οικονομικής και εμπορικής διαχείρισης, συμπεριλαμβανομένων των νομικών πτυχών.

- της χρησιμοποίησης και ανάπτυξης νέων τεχνολογιών για την παραγωγή οπτικοακουστικών έργων (συμπεριλαμβανομένης της προστασίας και ενίσχυσης της ευρωπαϊκής κινηματογραφικής και οπτικοακουστικής κληρονομιάς) και

- των τεχνικών συγγραφής σεναρίου.

- υποστήριξη της ανάπτυξης έργων μυθοπλασίας, ντοκιμαντέρ και κινουμένων εικόνων, και ιδίως όσων χρησιμοποιούν νέες τεχνικές δημιουργίας και κινουμένων εικόνων ή ενισχύουν την ευρωπαϊκή κινηματογραφική και οπτικοακουστική κληρονομιά, μέσω της παροχής χρηματοδοτικής και τεχνικής υποστήριξης για συγγραφή σεναρίων, για τη θέσπιση των χρηματοδοτικών ρυθμίσεων και του επιχειρησιακού σχεδίου.

- δημιουργία ευνοϊκού περιβάλλοντος για την ανάπτυξη εταιρειών παραγωγής, και ιδίως όσων χρησιμοποιούν νέες τεχνικές δημιουργίας και κινουμένων εικόνων ή ενισχύουν την ευρωπαϊκή κινηματογραφική και οπτικοακουστική κληρονομιά.

- ενίσχυση του ευρωπαϊκού τομέα διανομής κινηματογραφικών ταινιών και ταινιών βίντεο ευνοώντας τη δικτύωση των Ευρωπαίων διανομέων και ενθαρρύνοντάς τους να επενδύσουν στην παραγωγή ευρωπαϊκών ταινιών.

- προαγωγή της ευρύτερης διανομής ευρωπαϊκών ταινιών σε διεθνές επίπεδο με μέτρα κινήτρων υπέρ της διανομής τους και της προβολής τους στους κινηματογράφους και ενθάρρυνση της δικτύωσης των οικείων κύκλων.

- προαγωγή της ευρύτερης κυκλοφορίας ευρωπαϊκών ταινιών και τηλεοπτικών προγραμμάτων σε διεθνές επίπεδο, σε διάφορα οπτικοακουστικά μέσα (κινηματογράφος, τηλεόραση, βίντεο και πολυμέσα κλπ.).

- ενεργός υποστήριξη της πολυγλωσσίας των ευρωπαϊκών έργων μέσω της μεταγλώττισης, του υποτιτλισμού και της πολύγλωσσης παραγωγής.

- βελτίωση της πρόσβασης ανεξάρτητων παραγωγών και διανομέων στην ευρωπαϊκή και την παγκόσμιο αγορά με την υλοποίηση υπηρεσιών και δράσεων προώθησης.

9.2 Αιτιολόγηση της ενέργειας

- Ανάγκη κοινοτικής χρηματοδοτικής βοήθειας

Δεδομένου του υψηλού κόστους συμμετοχής στο πρόγραμμα και της επισφαλούς δημοσιονομικής κατάστασης της Βουλγαρίας, είναι ουσιώδες να παρασχεθεί βοήθεια από το Phare, όπως προβλέπεται στο άρθρο 3 παράγραφος 2 του Πρόσθετου Πρωτοκόλλου.

- Επιλογή τρόπων και μέσων

Με τη συνδρομή του εθνικού προϋπολογισμού και τη συμπλήρωσή της από τη συνδρομή Phare, η συμμετοχή της Βουλγαρίας στο εν λόγω πρόγραμμα θα προωθήσει την ένταξή της στις κοινοτικές δομές. Επιπλέον, η ένταξη Βουλγάρων σε κοινοτικά δίκτυα θα συμβάλει αποφασιστικά στο να προετοιμαστεί η Βουλγαρία για μελλοντική ένταξη.

- Κύριοι παράγοντες αβεβαιότητας που ενδέχεται να επηρεάσουν τα συγκεκριμένα αποτελέσματα της ενέργειας

Δεδομένου ότι τα σχέδια θα επιλέγονται σύμφωνα με ποιοτικά κριτήρια, οι πραγματικές επιπτώσεις είναι δυνατό να μετρηθούν μόνον βάσει της ικανότητας των βουλγαρικών επιχειρήσεων να ανταποκριθούν στις προσκλήσεις υποβολής προσφορών που θα προκηρύξει η Επιτροπή στο πλαίσιο των δύο προγραμμάτων.

9.3 Παρακολούθηση και αξιολόγηση της ενέργειας

Οι διαδικασίες παρακολούθησης και αξιολόγησης που περιλαμβάνονται στο πρόγραμμα MEDIA II (και, ειδικότερα όσον αφορά την αξιολόγηση, στις αποφάσεις δημιουργίας αυτών των προγραμμάτων) θα καλύπτουν και πράξεις που χρηματοδοτούνται προς όφελος Βουλγάρων δικαιούχων.

10. ΔΙΟΙΚΗΤΙΚΕΣ ΔΑΠΑΝΕΣ

Οι απαιτούμενοι διοικητικοί πόροι θα κινητοποιηθούν ουσιαστικά μετά την ετήσια απόφαση της Επιτροπής για την κατανομή των πόρων, λαμβανομένου υπόψη ιδίως του ανθρώπινου δυναμικού και των επιπλέον ποσών που θα χορηγήσει η αρμόδια για τον προϋπολογισμό αρχή. Οι επιπλέον ανάγκες δεν μπορούν, εν πάση περιπτώσει, να προδικάσουν την απόφαση που θα χρειαστεί να λάβει η Επιτροπή σχετικά με :

α) το αίτημα για νέες θέσεις στο πλαίσιο του προσχεδίου προϋπολογισμού,

β) την κατανομή των πόρων.

10.1 Επιπτώσεις στον αριθμό των θέσεων εργασίας

>ΘΕΣΗ ΠIΝΑΚΑ>

10.2 Γενικές δημοσιονομικές επιπτώσεις των επιπλέον ανθρωπίνων πόρων (σε EUR)

>ΘΕΣΗ ΠIΝΑΚΑ>

10.3 Συμπληρωματικό κόστος διοικητικού χαρακτήρα λόγω της ενέργειας (σε EUR)

>ΘΕΣΗ ΠIΝΑΚΑ>

Η ανωτέρω δαπάνη θα καλυφθεί από τα έσοδα (άρθρο 4 2, τρίτο εδάφιο του δημοσιονομικού κανονισμού) που θα προέλθουν από τη συμμετοχή της Βουλγαρίας στα κοινοτικά προγράμματα (βλέπε 5.3 του δημοσιονομικού δελτίου).